《风流子 和天篆留别韵》
清代·曹亮武

底须长太息，男儿志、原自在天涯。算楚尾吴头，未为作客，淮南江北，不当辞家。

还记取、兼天排远浪，扑岸涌寒沙。铁瓮城边，化为蝴蝶，隋堤柳畔，撇却桑麻。

一江春水涨，君又去，宛似天上浮槎。切莫随风相忆，对月兴嗟。

料燕羽翩翩，渐过春社。莺啼呖呖，也啄飞花。只怕暮云多处，几阵归鸦。

作者简介：江苏宜兴人，字渭公，号南耕。与陈维崧为中表兄弟。以填词擅名于时，词作缠绵婉约。有《南耕草堂诗稿》、《南耕词》、《岁寒词》。